Във връзка с постъпило уведомление с вх. № ОВОС-806/15.03.2022г. за изготвяне на план/програма: „Общ устройствен план (ОУП) на Община Асеновград с опорен план“, на основание чл. 8, ал. 1 от Наредба за условията и реда за извършване на екологична оценка /Наредба за ЕО/, и в изпълнение разпоредбата на чл.8, ал. 4 от Наредба за условията и реда за извършване на екологична оценка /Наредба за ЕО/, Регионална инспекция по околна среда и водите – Пловдив (РИОСВ-Пловдив) информира за следното:

В отговор на внесеното уведомление, Ви информираме за следното:

**І. Относно приложимата процедура по реда на глава шеста на Закона за опазване на околната среда (ЗООС)**

1. Общите устройствени планове се съгласуват чрез процедурата по екологична оценка (ЕО). Възложените по реда на Закона за устройство на територията (ЗУТ), общи устройствени планове са включени в Приложение № 1 към *Наредбата за условията и реда за извършване на екологична оценка на планове и програми- Наредба за ЕО* и съгласно чл.2, ал.1 от Наредбата **подлежат на задължителна ЕО.**

**ІІ. Относно приложимата процедура по реда на реда на чл.31 от Закона за биологичното разнообразие (ЗБР)**

Територията, предмет на Плана обхваща териториалния обхват на Община Асеновград, в който се включват **защитени зони от мрежата НАТУРА 2000:**

* Защитени зони за опазване на дивите птици - BG0002015 „Язовир Конуш”, обявена със заповед №РД-367/16.06.2008 г на МОСВ и BG0002073 „Добростан”, обявена със заповед №РД-528/26.05.2010 г на МОСВ;
* Защитени зони за опазване на природните местообитания и на дивата флора и фауна, приети от МС с Решение №122/02.03.2007 г. - BG0000436 „Река Мечка”, BG0000437 „Река Черкезица”, BG0000438 „Река Чинардере”, BG0000194 „Река Чая”, обявена със Заповед №РД-688/25.08.2020 г. на МОСВ и BG0001031 „Родопи-Средни”, обявена със Заповед № 351/31.03.2021 г.

В териториалния обхват на програмата попадат **защитени територии** по смисъла на Закона за защитените територии, а именно:

• Резерват “Червената стена”, обявен със Заповед №2631/21.04.1962 г. на ГУГ, посл. Зап.№Рд-363/28.06.2016 г. на МОСВ;

• Защитена местност „Марциганица“, обявена със Заповед №55/29.01.1980 г.на КОПС.

• Защитена местност „Дъбето“, обявена със Заповед №РД-650/23.11.2000 г. на МОСВ и Заповед №РД-852/07.11.2006 г. на МОСВ за актуализиране;

• Защитена местност „Чинар дере“, обявена със Заповед №РД-420/14.11.1995 г. на МОС (ДВ бр.105/1995г.) и Заповед № РД-941/28.12.2007 г.(ДВ бр.8/2008 г.) за актуализация и увеличаване площта;

• Защитена местност „Аязмото“, обявена със Заповед №РД-897/22.11.2001 г. на МОСВ (ДВ бр.110/2001г.);

• Защитена местност „Усойката“, обяена със Заповед №468/30.12.1997 г., Заповед №РД-334/31.03.2003 г. на МОСВ за прекатегоризирана в ЗМ, Заповед №РД-541/12.07.2007 г. за актуализиране площ;

• Защитена местност „Лале баир“, обявена със Заповед № 534/25.09.1978 г. на КОПС, посл.зап.- Заповед №РД-554/12.07.2007 г. за актуализиране;

• Защитена местност „Караджов камък“, обявена със Заповед №РД-1015/06.08.2003 г.на МОСВ, Заповед № РД-566/12.07.2007 г. на МОСВ-актуализация;

• Защитена местност „Гонда вода“, обявена със Заповед № 24/3.01.1970 г. на МГГП, Заповед №РД-328/31.03.2003 г. на МОСВ за прекатегоризиране, Заповед №РД-549/12.07.2007 г. за актуализиране;

• Защитена местност „Находище на дървовидна хвойна“, обявена със Заповед №РД-1465/12.12.2003 г. на МОСВ, Заповед №РД-853/07.11.2006 г.на МОСВ за актуализиране;

• Защитена местност „Клувията – Дива вода“, Заповед №РД-780/16.10.2007 г. на МОСВ за прекатегоризиране, Заповед №РД-416/30.05.2014 г.;

• Защитена местност „Находище на Атинска мерендера“, обявена със Заповед № РД-416/30.05.2014 г. на МОСВ;

• Защитена местност „Анатема“, Заповед № РД-1201/18.11.2004 г. на МОСВ за обявяване;

• „Природна забележителност „Белинташ“, обявена със Заповед №РД-1464/12.12.2003 г. на МОСВ;

• Природна забележителност „Гаргина дупка-/пещера/“, обявена със Заповед №РД-1005/04.08.2003 г. на МОСВ.

При извършената проверка за допустимост по реда на чл. 36, ал.2, във връзка с чл.12, ал.2 и ал.4 от Наредбата по ОС се установи, че предвижданията на ОУП **са допустими** за осъществяване при условия, че не влизат в противоречие със забраните въведени с посочената по-горе заповеди за обявяване на защитени зони и защитени територии.

След анализиране на представената документация и информация на основание чл. 36 ал.3 от Наредбата по ОС,предвид местоположението, характера и мащаба на ОУП, преценката за вероятната степен на отрицателно въздействие е, че **реализацията му има вероятност** **да окаже значително отрицателно въздействие върху природните местообитания, популации и местообитания на видове, предмет на опазване в защитените зони, поради следните мотиви:**

1. Предвижданията на ОУП за устройство на територията на общината има вероятност да доведат до трайни негативни изменения в природни местообитания и местообитания (гнездови, хранителни, ловни, места за почивка) на видовете животни, вкл. птици, предмет на опазване в защитените зони.
2. Възможните отрицателни въздействия предполагат нарушаване на целостта и кохерентността на защитените зони и забавяне или възпрепятстване постигането на консервационните цели на зоните.
3. Очаква се кумулиране на отрицателни въздействия върху видовете и местообитанията, вкл. птици, предмет на опазване в защитените зони в резултат от сумарното въздействие на предвижданията на ОУП, спрямо осъществените, одобрените, нереализирани до момента или планирани други планове, програми, проекти и/или инвестиционни предложения.

**Във връзка с горe изложеното следва да се извърши оценка за степента на въздействие на ОУП на Община Асеновград върху защитени зони BG0002015 „Язовир Конуш”, BG0002073 „Добростан”, BG0000436 „Река Мечка”, BG0000437 „Река Черкезица”, BG0000438 „Река Чинардере”, BG0000194 „Река Чая”, BG0001031 „Родопи-Средни”,** която съгласно изискванията на чл. 34, ал. 1 от Наредбата за ОС да бъде представена под формата на доклад, отделно приложение към доклада по ЕО.

**Степента на въздействие на изменението на ОУП върху защитените зони следва да се определи по** критериите на чл. 22 от Наредбата по ОС, като като докладът за оценка на степента на въздействие (ДОСВ) трябва да е структуриран в съответствие с изискванията на чл. 23, ал. 2 същата наредба, като се обърне внимание на следното:

При определяне степента на въздействие на ОУП да бъдат използвани **количествени оценки** за очакваните загуби или влошаване на състоянието на местообитанията (площи) и видовете (численост и плътност на популациите), предмет на опазване в защитените зони. Оценките да бъдат разгледани в контекста на представеността на местообитанията/видовете в дадените защитени зони и в мрежата от защитени зони като цяло, а именно: кои от предвижданията на ОУП (устройствени зони, инфраструктурни елементи и пр.) попадат изцяло или частично в защитена/и зона/и, каква площ от конкретно природно местообитание или местообитания на опазван вид засягат в съответната зона, а не спрямо общата ѝ площ и какъв процент от него увреждат, унищожават или повлияват по друг начин.

Да се приложи **актуален картен материал** на хартиен и електронен носител, който да визуализира конкретните предвиждания на ОУП спрямо защитените зони и техните „елементи“ по смисъла на §3, т. 1 от Допълнителните разпоредби на Наредбата за ОС, както и опорния план, въз основа на който се разработва ОУП.

С цел визуализиране предвижданията на ОУП пространствените данни ESRI Shape file **(\*.shp**) тип полигон от опорния план към плана следва да се предоставят в координатна система WGS84 UTM 35N, където ясно да бъдат визуализирани различните защитени зони, както и зоните за планиране на дейности. В атрибутивната информация следва да присъства наименование и уникални идентификационни кодове за всяка от устройствените зона и нейните части, ако има такива (всеки от полигоните да бъде номериран адекватно).

**Оценката за степента на въздействие на ОУП върху защитените зони, да бъде възложена на колектив от експерти** **отговарящи на изискванията на чл.9, ал.1 от Наредбата по ОС.**

Във връзка с разпоредбата на чл. 36, ал. 6, т. 4 от Наредбата за ОС, Ви уведомяваме, че на интернет страница www. natura2000.moew.government.bg е публикувана актуална информация за предмета и целите на опазване на съответните защитени зони, попълнените стандартни формуляри с данни и оценки, картен материал и координатен регистър на границите на защитените зони, както и богат набор от данни и документи за всяка една от защитените зони. Същата следва да бъде използвана от експертите изготвящи ДОСВ.

Също така Ви уведомяваме, че в рамките на проект „Картиране и определяне на природозащитното състояние на природни местообитания и видове – фаза I” природните типове местообитания за всяка една защитена зона са картирани и са изготвени цифрови модели на разпространението им, които може бъдат получени от МОСВ.

**III. Указания за последващи действия, които да се предприемат предвид провеждането на процедурата по ЕО, в т.ч. ОС:**

1. Възложителят и/или експертите (определени съобразно чл.16 от Наредбата за ЕО, на които е възложено да изготвят доклада за ЕО внасят в РИОСВ схема за консултациите по реда на чл.19, ал.3 и задание за определяне обхвата на екологичната оценката по реда на чл.19а.

**1.1**. Предлагаме в схемата за консултации да бъдат включени определените от Вас специализирани органи и засегната общественост, в това число:

- БД ИБР Пловдив

- РЗИ Пловдив

- ОД ПБЗН Пловдив

- Областна Дирекция Земеделие Пловдив

- ОДБХ-Пловдив

- НИПК към Министерство на културата

- Обществени обсъждания със засегнатата общественост

**2.** Предлагаме в обхвата на оценката да бъдат да бъдат включени и въпроси относно:

* **По** **компонент води:**

- контрол на животновъдни обекти - В тази връзка Директора на ОДБХ-Пловдив извършва проверки и предприема действия по чл. 8, т. 3, т. 4 и чл. 9, т. 7 от Наредба № 44/20.04.2006г. за ветеринарномедицинските изисквания към животновъдните обекти /ДВ бр.41/2006г. посл. изм. в ДВ бр. 44/2016г./. и налага предприемане на мерки по привеждане на дейността в животновъдните обекти, на територията на община Асеновград, област Пловдив, съгласно разпоредбите на Наредба № 44/20.04.2006г. за ветеринарномедицинските изисквания към животновъдните обекти /ДВ бр.41/2006г. посл. изм. в ДВ бр. 44/2016г./.

- контрол върху изграждането на водоплътни изгребни ями, а не септични, както и върху нерегламентираното заустване на битови води от отделни домакинства в повърхностни водни тела. Съгл. чл. 46, ал. 4, т. 2 от Закона за водите(ДВ бр. 67/2000 г. с посл. доп. и изм) за обекти формиращи битово-фекални отпадъчни води в границите на населените места и селищните образувания без изградена канализационна система се прилагат разпоредбите на Закона за устройство на територията - съгл. чл. 87. (1) (Доп. - ДВ, бр. 65 от 2003 г., изм. - ДВ, бр. 65 от 2006 г., в сила от 11.08.2006 г., изм. - ДВ, бр. 82 от 2012 г., в сила от 26.11.2012 г.) В населени места и селищни образувания със зони за ниско застрояване или в части от тях без канализация битовите отпадъчни води се заустват във водоплътни изгребни ями, които отговарят на техническите и санитарно-хигиенните изисквания.

- Контрол по спазване на разпоредбите на чл. 46, ал. 1, т.3, буква а от Закона за водите – получаване на разрешителни за ползване на воден обект за заустване на отпадъчни води за проектиране на обекти, в. т. ч. канализационни системи на населени места, селищни и курортни образувания, както и съгл. чл. 46, ал. 8 от ЗВ в случаите на проектиране на разширение или изменение на съществуващи обекти, което е свързано с промяна на параметрите и мястото на разрешеното заустване.

- контрол относно притежаване на разрешително за ползване на воден обект за заустване на отпадъчни води в повърхностен воден обект, съгласно чл.46, ал.1 т.3 буква А от Закона за водите. Съгласно чл. 46а. ал.1 разрешително по 46 от ЗВ е необходимо условие за одобряване на проекта и за издаване на разрешение за строеж по реда на Закона за устройство на територията както и за последващо въвеждане на обекта в редовна експлоатация.

- мерки и срокове за проектиране и изграждане на канализационни системи на населените места в общината, с оглед опазване чистотата на водните обекти от дифузно и пряко замърсяване от непречистени отпадъчни води. - Да се има предвид разпоредбата на Чл. 14. (1) (Изм. - ДВ, бр. 24 от 2004 г.) Отпадъчните води от агломерации под 2000 е.ж., които постъпват в канализационните мрежи, преди заустването им във водните обекти трябва да бъдат подложени на подходящо пречистване съгласно § 1, т. 26., (2) Срокът по ал. 1 е съгласно § 8. (Изм. - ДВ, бр. 24 от 2004 г.) - до 31.ХII.2014 г.

- приоритетно планиране, с цел краткосрочно реализиране на проект за изграждане на пречиствателна станция за отпадъчни води от Канализационна мрежа на село Тополово, община Асеновград, област Пловдив.

* **По компонент „ Атмосферен въздух“**

- Община Асеновград е изготвила и изпълнява актуализация на общинска програма за намаляване нивата на фини прахови частици (ФПЧ10) и кадмий (Cd) и достигане на установените норми в атмосферния въздух на територията на община Асеновград 2020-2024г., разработена в рамките на процедура BG16M10R002-2.002 „Разработване/актуализация на общинските програми за КАВ“, която е приета от Общински съвет на Община Асеновград с Решение №1639, взето с протокол № 48/24.10.2018г.

- При изработване на ОУП да се отчете разработената програма за подобряване качеството на атмосферния въздух и намаляване нивата на замърсяване на атмосферния въздух, съдържаща значителен обем от мерки, насочени към подобряване качествата му.

* **По фактор „Химикали и управление на риска“**

- На територията на община Асеновград са разположени 2 броя действащи обекти, попадащи в обхвата на Глава седма, раздел Първи от ЗООС, а именно:

1. „Газтрейд” АД, град София – обект „Газоснабдителна станция“, Асеновград, кв. „Горни Воден“, Решение №137-А1/2017 г. на изпълнителния директор на ИАОС за одобряване на Доклад за безопасност.

2. „Калцит“ АД, гр.Асеновград – обект „Производство на вар, варови разтвори, калциев карбид и ацетилен“, гр.Асеновград, Северна индустриална зона, Решение №210-А0/2017 г. на изпълнителния директор на ИАОС за одобрение на Доклад за безопасност.

Докладите за безопасност и за политиките за предотвратяване на големи аварии са представени на община Асеновград. В Докладите са идентифицирани опасностите от големи аварии в предприятиято/съоръжениято и съответните конкретни мерки, които операторите трябва да предприемат с цел намаляване на риска от възникване на големи аварии, съобразени с риска от възникване на големи аварии в предприятиято/съоръжениято, определини са и пространствените граници на сериозни поражения и са определени минимални безопасни разстояния от/до предприятията.

- Във връзка с горното и в изпълнение на чл.104 от ЗООС е необходимо възложителят да осигури безопасни разстояния до съществуващите ПСНРП и ПСВРП при предвиждания за отреждане на терени за разполагане на нови жилищни райони, обекти с обществено предназначение по смисъла на т.29в от §1 от ДР на ЗООС и големи транспортни пътища пътища по смисъла на т.29е от §1 на ДР на ЗООС.

* **По фактор „Вредни физични фактори“**

-При разработването на плана следва да бъдат анализирани и оценени различните източници на шум съгласно предвижданията на плана – комуникационно-транспортни, производствени, битови, евентуални източници на вибрации, източници на електромагнитно натоварване, радиационно и топлинно замърсяване.

-Да се предвидят подходящи устройствени мерки за постигане на акустичен комфорт върху жилищни и др. защитени от шум зони, които се намират в близост до натоварени транспортни артерии, както и до други действащи производствени и други източници.

* **По фактор „отпадъци“**
* Да се предвидят мерки за ефективното управление на отпадъците, с цел да се опазва, съхранява и подобрява качеството на околната среда, да се опазва човешкото здраве, да се гарантира разумното, ефективно и рационално използване на природните ресурси, да се насърчават принципите на кръговата икономика, както и да се увеличава енергийната ефективност и да се намалява зависимостта от ресурси.

- Да се включат мерки за постигане на целите, определени в ДИРЕКТИВА (ЕС) 2018/850 НА ЕВРОПЕЙСКИЯ ПАРЛАМЕНТ И НА СЪВЕТА от 30 май 2018 година, за изменение на Директива 1999/31/ЕО относно депонирането на отпадъци, с които се налагат ограничения за депониране, както и стремежа към преминаване към кръгова икономика и постигане на напредък по изпълнение на целите за намаляване до минимум депонирането на отпадъците, предназначени за депа за неопасни отпадъци.

* **Компонент почви и нарушени терени:**

-Предвижданията на ОУП по отношение на земеползването и устройството на различните видове територии да са насочени към съхраняване на екосистемните функции на почвите и ефективно земеползване. Да се направи анализ и оценка на мерките, прилагани до момента и при необходимост същите да се преразгледат и/или актуализират с оглед разрастване инфраструктурата на градската среда.

**3**. Изготвянето на доклада за ЕО и консултациите по него са регламентирани в глави ІІІ и ІV на Наредбата за ЕО.

Указанията за последващи действия във връзка с процедурата по ЕО, в т.ч. ОС, ще Ви бъдат давани от страна на РИОСВ-Пловдив своевременно на всеки един етап от процедурата, с писмо изх. № ОВОС-806-1/12.04.2022г.